
Rosende omtale av Brenda Novaks bøker



«En handling du blir revet med av… En flott leseopplevelse.»

–All About Romance



«Novak vet hvordan hun skal gi oss en spenningsmettet fortelling. Hovedpersonens frykt smitter nærmest over på oss.»

–Publishers Weekly



«En modig, men samtidig svært menneskelig heltinne og en sørgende helt som er besatt av tanken på hevn. Mens de sammen forsøker å takle både fortiden og den brutale nåtiden, oppdager de underveis kjærlighetens kraft. Levende skildringer og realistiske detaljer fra livet med et barn som har diabetes, gir den komplekse historien ytterligere dybde.»

 –Library Journal



«Spenningen griper deg allerede på første side, og den slipper ikke taket igjen før du er ferdig med boken. Her har Novak gitt oss en særdeles intens og følelsesladet fortelling med en tilfredsstillende slutt.»

–Romantic Times BOOKreviews



«Skarpt tegnede karakterer, sitrende seksuell spenning og et stramt oppbygget plott hvor farene stadig truer. Til sammen gir dette oss en utrolig spenningsmettet og samtidig følelsesmessig engasjerende roman.»

–Booklist



«Dette er en bok du bare må lese.»

–Dawn Myers, Writers Unlimited


BRENDA NOVAK

Bak fasaden

OVERSATT AV Jarle Tollefsrud

–THE STILLWATER TRILOGY–


Bak fasaden er den andre delen i Brenda Novaks The Stillwater Trilogy.



Kjære leser!



Kan det av og til være greit å gjøre noe galt hvis man har en god grunn? Det var et av spørsmålene jeg ønsket å utforske da jeg skrev denne boken. Clay Montgomery har definitivt brutt loven og gjør det ennå. Det gjør det ikke spesielt enkelt for ham å bli sammen med en politibetjent. Likevel, hvis han hadde havnet i samme situasjon som den han var i for nitten år siden, ville han ha gjort akkurat det samme om igjen. Det er det jeg liker så godt ved ham. Han er fast bestemt på å beskytte dem han er glad i, uavhengig av hvilke konsekvenser det får for ham selv. Jeg tror aldri at jeg har skapt en karakter med en så sterk ansvarsfølelse, eller som viser så stort mot.



På nettsiden min www.brendanovak.com finner du utdrag av andre bøker, anmeldelser og mye annet. Glem ikke å ta en kikk på min årlige onlineauksjon. Siden min sønn er diabetiker, samler jeg hvert år inn penger til diabetesforskningen.



Jeg håper du vil sette pris på besøket i Stillwater i Mississippi!

Brenda Novak






Til Kendra DeSantolo, som støtter meg i alt jeg gjør. Hun leser det jeg skriver og holder meg i ørene til hver fortelling er helt perfekt. Hun gir donasjoner og handler selv på den årlige nettauksjonen min til inntekt for diabetesforskningen. Hun kommer med mat til meg når jeg stenger meg inne alene i flere dager for å gjøre ferdig en bok. Hun øser av sin visdom når jeg trenger råd, uansett hva det gjelder. Hun tipser meg alltid når det er noe morsomt på gang i lokalmiljøet. Og hun lytter når jeg har behov for å klage. Jeg er så glad for at hun er en del av livet mitt.

Hun er en ekte venn.


En hvilken som helst feiging kan utkjempe en krig

når han er sikker på å vinne,

men vis meg den som har mot til å kjempe

når han er sikker på å tape.

–George Eliot (Mary Ann Evans, britisk forfatter, 1819-1880)


1

Det hadde ikke vært meningen å drepe ham. Burde ikke det spilt en rolle? Det ville det antagelig gjort et annet sted på en annen tid. Men dette var Stillwater i delstaten Mississippi, og det eneste som var mindre enn byen selv, var horisonten til menneskene som bodde der. De glemte aldri og tilga aldri. Det hadde gått nitten år siden den populære pastor Barker forsvant, men de lette fremdeles etter noen å legge skylden på.

Og fra første stund hadde oppmerksomheten deres vært vendt mot Clay Montgomery.

Heldigvis kom ikke politiet noen vei så lenge de ikke hadde funnet noe lik. Det hindret imidlertid verken dem eller andre i å snoke rundt på gården hans. De stilte spørsmål og presenterte ulike forklaringer på hva som kunne ha skjedd. Alle var ivrige etter å løse det største mysteriet Stillwater noen gang hadde opplevd.

–Tror du at han noen gang kommer tilbake? Stefaren din, mener jeg? spurte Beth Ann Cole mens hun puffet opp puten sin og draperte den ene armen over hodet.

Til tross for de vakre øynene som betraktet ham under tykke, gylne vipper, ble Clay med ett irritert. Beth Ann pleide sjelden å mase om den forsvunne stefaren hans. Hun visste at han i så fall ville sende henne på dør med en gang. Han hadde antagelig latt henne få komme litt for ofte i det siste, og nå hadde hun begynt å overvurdere hvor viktig hun var for ham.

Han unnlot å svare og begynte i stedet å stå opp. Hun grep tak i armen hans.

–Vent nå litt. Er det alt? Bare ta det du vil ha, og så er det takk for nå? Du pleier vanligvis ikke å være så egoistisk.

–Jeg hørte ingen klager for et øyeblikk siden, snøftet han og kastet et megetsigende blikk på kloremerkene han hadde på skulderen.

–Jeg vil ha mer.

–Du vil alltid ha mer. Av alt. Mer enn jeg er villig til å gi deg.

Han så på de bleke, smale fingrene som holdt rundt underarmen hans. Vanligvis ville hun ha oppfattet det advarende blikket og sluppet ham. I kveld satte hun i stedet opp en forurettet mine, og tonefallet hennes anklaget ham for å bruke henne. Dette skjedde hver gang utålmodigheten hennes tok overhånd og skjøv fornuften til side.

I dag plaget dette ham mer enn vanlig, antagelig fordi han nettopp hadde fått noen dårlige nyheter. Datteren til politimesteren, Allie McCormick, som selv arbeidet i politiet, hadde kommet tilbake til byen. Og hun hadde begynt å stille spørsmål.

Han svelget et banneord og masserte tinningen i et forsøk på å dempe den begynnende hodepinen. Dunkingen i hodet ble ikke noe bedre av at Beth Ann hevet stemmen.

–Kommer dette noen gang til å bli noe mer enn et fysisk forhold, Clay? Er det bare sex du vil ha av meg?

Beth Ann hadde en praktfull kropp, og hun brukte den ofte til å oppnå det hun selv ønsket. Han visste at det hun ønsket seg akkurat nå, var ham. Ved vekselvis å smiske og godsnakke prøvde hun å lokke ham til å komme med et ekteskapstilbud. Han elsket henne imidlertid ikke, og det forstod hun, selv om hun likte å late som noe annet. Han tok sjelden initiativet og ba henne nesten aldri med ut. Han lovet henne aldri noe. Hvis de gikk ut, betalte han for henne, men det var bare av høflighet, ikke et tegn på evig hengivenhet. Det var som regel hun som tok initiativ til å møtes.

Han husket den første gangen hun hadde dukket opp hjemme hos ham. Hun hadde flyttet til byen for nesten to år siden, og fra første stund hadde hun benyttet enhver anledning til å flørte med ham. Hun jobbet i bakeriet på supermarkedet og gjorde sitt beste for å fange ham inn hver gang han satte foten innenfor døren. Da han ikke umiddelbart falt like pladask som alle de andre single mennene i Stillwater, kom hun frem til at han representerte en interessant utfordring. En kveld sto hun plutselig utenfor døren hans iført en frakk, men uten en tråd under.

Hun visste at dette var noe han ikke kunne ignorere, slik han hadde ignorert alle de andre tilnærmelsene hennes. Det hadde han heller ikke gjort, men han hadde ikke dårlig samvittighet over å ha involvert seg med henne på denne måten. Hun likte riktignok å opptre som om det var han som var usedvanlig opptatt av sex, men hun var den som generøst ga ham det han trengte. Etter flere måneders erfaring med den enorme appetitten hennes, hadde han imidlertid sine egne meninger om hvem som var generøs overfor hvem.

–Slipp armen min, sa han.

Det skarpe tonefallet gjorde henne åpenbart litt usikker, og hun slapp taket.

–Jeg trodde at du hadde begynt å bli glad i meg.

Han snudde ryggen til henne og dro på seg buksene. Sex fikk ham til å slappe av og gjorde at han sov bedre. Det var grunnen til at han hadde latt forholdet til Beth Ann fortsette så lenge. Nå hadde de imidlertid ligget sammen to ganger, og han følte seg mer anspent enn noen gang. Han klarte ikke å slutte å tenke på betjent Allie McCormick. Grace, søsteren hans, hadde fortalt ham at Allie hadde jobbet med å løse tidligere uoppklarte saker hos politiet i Chicago. Og hun hadde vært pokker så dyktig i jobben. Ville hun omsider komme til bunns i alt sammen?

–Clay?

Han hadde mistet tålmodigheten med henne.

–Jeg tror kanskje det er på tide at vi slutter å treffes, sa han og trakk en ren T-skjorte over hodet.

Da hun ikke svarte, snudde han seg for å se på henne. Hun satt og måpte.

–Hvordan kan du si noe sånt? ropte hun. –Jeg stilte jo bare et enkelt spørsmål! Hun lo for å antyde at han bare hadde overreagert. –Du er så oppfarende.

–Stefaren min er ikke et tema jeg er interessert i å snakke om.

Hun åpnet munnen for å si noe, men så ut til å ombestemme seg.

–Greit, jeg skjønner. Jeg var trøtt og innså ikke hvor oppbrakt du ville bli av spørsmålet. Jeg beklager.

Hun burde strengt tatt ha bedt ham om å dra til helvete, og så gått sin vei. Han rynket pannen. Til tross for at han gjorde sitt beste for å vise henne at han var verdens mest følelsesmessig utilgjengelige mann, hadde hun blitt knyttet til ham. Han skjønte ikke hvorfor, men det sto tydelig skrevet i ansiktet hennes.

Han måtte få satt en stopper for dette. Han var ikke engang villig til å innrømme at han hadde et hjerte, langt mindre å åpne det for noen.

–Kan du ikke bare kle på deg? sa han.

–Du vil vel ikke at jeg skal gå, Clay? Det mener du ikke?

Han hadde alltid pleid å sende henne hjem med en gang de var ferdige, slik at det ikke skulle være noen tvil om hva forholdet deres handlet om. De siste gangene hadde hun imidlertid latt som om hun sovnet, og han hadde latt henne få overnatte. Det hadde tydeligvis vært et feilgrep.

–Jeg har mye å gjøre, Beth Ann.

–Klokken ett om natten?

–Alltid.

–Kom igjen, Clay. Slutt å være så morsk. Kom opp i sengen igjen, så skal jeg massere deg. Som takk for den kjolen du kjøpte til meg.

Hun smilte forførerisk, men smilet røpet en desperasjon som fikk hårene til å reise seg i nakken på ham.

–Du har ingenting du må takke meg for. Glem meg. Det vil gjøre deg mye lykkeligere.

–Hvis du ønsker at jeg skal bli lykkelig, må jeg jo bety noe for deg.

Han ristet på hodet. Han var fast bestemt på å opprettholde det barske imaget sitt.

–Det er ingen som betyr noe for meg.

Tårene begynte å renne nedover kinnene hennes, og han forbannet seg selv for at han ikke hadde sett i hvilken retning dette bar. Kanskje han hadde lagt litt for stor vekt på det faktum at Beth Ann ikke var et spesielt dypt menneske. Hun ville uansett komme over ham så snart en annen mann spaserte forbi bakeridisken.

–Hva med søstrene dine? Du er da glad i dem? Du ville gladelig ofret deg selv for Grace og Molly, selv for Madeline.

Det han hadde gjort for søstrene, hadde tvert imot vært altfor lite, altfor sent. Men det kunne ikke Beth Ann vite noe om. Ingen visste noe om hva som hadde skjedd den kvelden for så lenge siden. Ingen utenom han selv, moren hans og de to søstrene. Selv ikke stesøsteren Madeline, pastor Barkers eneste biologiske barn, hadde noen anelse. Hun hadde bodd sammen med dem den gangen, men ved et skjebnens lune hadde hun tilbrakt akkurat den natten hos en venninne.

–Det er noe annet, sa han.

Stillhet. Hun var såret.

–Du er en drittsekk, er du klar over det? kom det etter en stund.

–Jeg vet nok enda mer om det enn du gjør.

–Du har bare brukt meg hele tiden! sa hun og satte seg opp på knærne.

–Ikke noe mer enn du har brukt meg, svarte han rolig og tok på seg støvlene.

–Jeg har ikke brukt deg! Jeg vil gifte meg med deg!

–Du vil bare ha det du ikke kan få.

–Det er ikke sant!

–Du visste fra første stund hva du gikk inn i. Jeg advarte deg før du lot den frakken falle i gulvet.

Blikket hennes flakket rundt i rommet, som om hun ikke kunne fatte at han virkelig var ferdig med henne.

–Men jeg trodde… jeg trodde at du sammen med meg kanskje…

–Slutt.

–Nei, Clay.

Hun hoppet ut av sengen og kom mot ham som om hun hadde tenkt å klamre seg til ham for harde livet. Han holdt opp en hånd for å stoppe henne før hun kom så langt. Selv ikke synet av de velformede brystene som svingte over den flate magen, kunne få ham til å ombestemme seg. En del av ham ønsket å leve og elske som en hvilken som helst annen mann. Men han følte seg tom innvendig. Død. Like død som mannen som lå begravet i kjelleren hans.

–Jeg beklager, sa han.

Da hun så hvor liten effekt bønnene hennes hadde på ham, strammet hun leppene. De grønne øynene ble harde som skinnende smaragder.

–Din jævla kødd! Du… du slipper ikke unna med dette. Jeg… jeg skal…

Hun hulket frustrert og løp bort til telefonen på nattbordet.

Beth Anne hadde sans for dramatiske gester, og Clay regnet med at hun hadde fått en eller annen lur idé. Kanskje hun hadde tenkt å få en av de mannlige vennene sine til å komme og hente henne, selv om hun hadde bilen sin stående utenfor. Han så uengasjert på henne. Hun måtte gjerne bruke telefonen, så lenge hun dro rett etterpå. Det var stoltheten hennes som var såret, ikke følelsene. Dessuten kunne dette neppe ha kommet som noen stor overraskelse på henne.

Hun trykket imidlertid bare på tre av tastene. Sekundet etter skrek hun inn i røret.

–Hjelp! Politi! Clay Montgomery prøver å drepe meg! Jeg vet hva han gjorde med pa…

Clay krysset gulvet på tre sekunder, vred røret ut av hendene hennes og smalt det ned på apparatet igjen.

–Har du gått fra vettet? snerret han.

Hun pustet tungt. Med øyne som glødet av opphisselse, og det blonde håret i floker nedover skuldrene, så hun ut som en ond heks. Hun var ikke spesielt vakker lenger.

–Jeg håper at de setter deg i fengsel, sa hun med hat i stemmen. –Jeg håper at de sperrer deg inne for resten av livet.

Hun feide med seg klærne sine og skyndte seg ut i gangen. Clay ble stående og riste på hodet. Hun hadde tydeligvis ikke skjønt at hun allerede hadde fått ønsket sitt oppfylt. Han var riktignok ikke omgitt av fysiske murer, men likevel måtte han hver eneste dag betale for det som hadde skjedd for nitten år siden. Og det ville han måtte fortsette med resten av livet.

*

Betjent Allie McCormick trodde ikke sine egne ører da hun hørte beskjeden på politiradioen. Hun svingte inn til siden og parkerte i veikanten.

–Hva sa du?

–Jeg sa at jeg nettopp mottok en oppringning fra 10682 Old Barn Road.

Allie kjente igjen adressen. Hun hadde sett den utallige ganger i saksmappene hun hadde studert etter at hun og den seks år gamle datteren hennes hadde flyttet tilbake til Stillwater for noen uker siden. De bodde nå sammen med foreldrene hennes.

–Det er Montgomery-gården.

–Det er mulig at det er i ferd med å bli begått drap der ute.

Allie trodde at det hadde blitt begått et drap på den eiendommen for mange år siden, med mindre det skulle vise seg at pastor Barker hadde forsvunnet av sin egen frie vilje. Dette var nok imidlertid bare en dårlig spøk. Sikkert noen ungdommer som hadde blitt inspirert av alle ryktene om Clay og den forsvunne stefaren hans.

–Var det en mann eller en kvinne du snakket med?

–En kvinne. Og hun virket forbannet overbevisende. Hun var så hysterisk at jeg nesten ikke hørte hva hun sa. Så ble samtalen brutt.

Pokker. Uansett hvor skeptisk hun var, hørtes ikke dette bra ut.

–Jeg er ikke så langt unna. Jeg kan være der i løpet av fem minutter.

Hun svingte ut på veien igjen og raste av gårde.

–Vil du at jeg skal kalle opp Hendricks og be ham om å bistå deg? spurte sentralbordmedarbeideren.

Den andre betjenten som hadde nattevakt, var ikke den beste Allie hadde jobbet med, men hvis det ble bråk, var han bedre enn ingenting.

–Det er sikkert greit å prøve, men jeg tipper at han ligger på stasjonen og sover igjen. Jeg så ham med haken nede på brystet for en time siden, og når han først er borte, våkner han ikke om det så blir jordskjelv.

–Jeg kan ringe faren din hjemme.

–Nei, ikke bry ham. Hvis du ikke får tak i Hendricks, tar jeg meg av dette alene.

Hun la på og satte på blålyset på varsellyset for å vise eventuelle andre biler at hun hadde det travelt, men hun lot sirenen være av. Hun ville skru den på når hun nærmet seg gården, for å vise det livredde offeret at hjelpen var nær. Foreløpig ville ikke lyden bidra til annet enn å få nervene hennes i ubalanse. Hun var ennå ikke helt komfortabel med å jobbe ute i felten igjen. Hun var litt ute av trening etter å ha jobbet som etterforsker i sju år. I Chicago hadde hun tilbrakt det meste av tiden på kontoret sitt, de siste fem årene med å løse gamle saker som aldri hadde blitt oppklart. Etter at hun ble skilt og bestemte seg for å flytte hjem slik at datteren kunne være nærmere familien, hadde hun imidlertid blitt nødt til å akseptere en rekke ting. Blant annet at hun igjen måtte jobbe ute i gatene.

Regnet begynte å tromme mot frontruten. De hadde hatt en våt vår, men hun foretrakk likevel den fremfor den forferdelige luftfuktigheten de hadde i vente nå som juni nærmet seg. Hun konsentrerte seg om å følge med på veien mens vindusviskerne feide raskt over ruten. Hjertet hennes slo enda raskere.

–Hva er det du holder på med, mr Montgomery? mumlet hun for seg selv.

Hun kunne ikke forestille seg at han virkelig forsøkte å drepe noen. Bortsett fra noen knyttneveslag på puben innimellom, opplevde de nesten aldri voldshandlinger i Stillwater. Clay var en ensom ulv, og i likhet med alle andre følte hun seg litt urolig når hun var i nærheten av ham. Pastor Barker hadde forsvunnet under særdeles mistenkelige omstendigheter. Hun kunne ikke tro at en så høyt respektert mann, lokalsamfunnets åndelige leder, bare ville kjøre sin vei uten å si et ord til noen. Uten å pakke eller ta ut penger fra banken. Ingen ville gjøre noe sånt uten en særdeles god grunn. Og hvilken grunn kunne Barker ha hatt til å forlate gården sin?

Hvis han hadde vært i live, ville noen ha hørt fra ham nå. Han hadde jo familie i byen, en kone, en datter, to stedøtre, en stesønn, en søster, en svoger og to nevøer.

Datteren Madeline var, i likhet med Clay, tjuefire år, ett år eldre enn Allie. Hun var sikker på at faren hadde vært utsatt for en forbrytelse. Hun var like sikker på at moren, stesøstrene og stebroren ikke hadde hatt noe med det å gjøre.

Det var virkelig et interessant mysterium. Et mysterium Allie var fast bestemt på å løse. For at hun selv skulle få fred i sjelen. For Madelines skyld. Hun hadde kjent henne hele livet. Men også for Joe, Barkers nevø, som i nesten like stor grad som Madeline presset på for at hun skulle løse saken. For hele byens skyld.

Hjulene spant i grusen da hun kom frem til gården og raste oppover den lange innkjørselen. Det gikk opp for henne at eiendommen så mye bedre ut nå enn da pastor Barker bodde der. Alt skrotet som hadde pleid å ligge rundt omkring, var borte. Bygningene så ut til å være godt vedlikeholdt. Hun hadde imidlertid ikke tid til å se seg så nøye omkring. Hun var opptatt med å skru sirenen på og av igjen, før hun stoppet bilen.

Hun hoppet ut og gikk raskt mot hovedinngangen. Før hun nådde frem, ble hun imidlertid avskåret av en kvinne som dukket opp fra skyggene og kom mot henne med snublende skritt.

–Der er du, ropte hun mens hun klemte skjorten og vesken sin mot det bare brystet. Buksene hennes var ikke kneppet igjen.

Kvinnen så ut til å være alene, så Allie tok hånden vekk fra pistolen igjen og strakte ut armen for å støtte henne. Hun kjente igjen Beth Ann fra bakeriet på supermarkedet. Verken kroppen eller ansiktet hennes var av den typen man lett glemte. Hun var høy og elegant, med et modellpent ansikt, langt, blondt hår og kattegrønne øyne.

–Fortell meg hva som foregår.

Plutselig begynte den andre å gråte så voldsomt at hun ikke klarte å snakke.

–Prøv å få følelsene under kontroll, er du snill, sa Allie med politistemmen sin. Hun håpet at den ville kunne trenge gjennom Beth Anns hysteri, og det så ut til å virke.

–Jeg… jeg er kald, fikk hun frem og kikket opp mot huset, som om hun var redd for at Clay skulle komme stormende ut. –K… kan vi sitte i bilen din?

–Selvfølgelig.

Allie verken så eller hørte noe som hun oppfattet som truende, men hun ville ikke nærme seg Clay før hun visste mer om hva som hadde skjedd. Hun hadde ikke møtt noen annen mann som var så vanskelig å tolke. De hadde gått på skolen sammen, og hun hadde så absolutt lagt merke til hvor godt han så ut. De hadde imidlertid aldri kommet hverandre nær. Ingen kom ham nær. Allerede på den tiden hadde han gjort det klinkende klart at han ikke var interessert i å bli venner med noen.

Hvis hun ventet litt, dukket kanskje forsterkningene opp.

Hun hjalp Beth Ann inn på passasjersiden og satte seg inn bak rattet. Da hun hadde låst dørene, snudde hun seg mot den andre og gransket henne så godt det lot seg gjøre i mørket. En lyskaster på låven hadde slått seg på da hun parkerte, men før Allie rakk å legge merke til noe mer enn Beth Anns utflytende maskara, slo den seg av igjen. Hun ville ikke skru på lyset i bilen før den andre var ordentlig påkledd.

–Pust dypt inn og ut, sa hun.

Beth Ann snufset og dro en hånd over ansiktet, men tårene fortsatte å trille. Allie forsøkte å roe henne ned ved å stille et enkelt spørsmål.

–Hvordan kom du deg ut hit?

–Jeg kjørte. Hun pekte på en grønn Toyota som sto parkert i nærheten av dem. –Bilen min står der.

–Har du nøklene?

–I vesken, sa hun og snufset igjen.

Under den desperate flukten hadde hun altså klart å få med seg vesken sin?

–Hvor mye var klokken da du kom?

–Rundt ti.

–Var det du som ringte nødtelefonen?

–Ja. Han er et… monster, svarte Beth Ann. Hun begynte å hulke igjen. –Han… han drepte den pastorfyren som alle snakker så mye om. Han som… har vært savnet… så lenge.

Allie kjente at hun fikk gåsehud på armene. Beth Ann hørtes så sikker ut, som om dette var noe hun visste. Utsagnet hennes stemte også overens med hva de fleste i byen trodde.

–Hvordan vet du det?

Hun rugget frem og tilbake og fortsatte å presse skjorten mot brystet, men gjorde ikke noe forsøk på å ta den på seg igjen.

–Han fortalte det. Han s… sa at hvis jeg ikke holdt opp, ville han banke meg til jeg ble en blodig kjøttklump, akkurat slik han hadde gjort med s… stefaren sin.

Fysisk ville Clay definitivt vært i stand til å banke opp hvem som helst. Han var bortimot to meter høy og hadde de bredeste skuldrene Allie noen gang hadde sett. Det harde arbeidet på gården hadde gitt ham en særdeles veltrent kropp.

Han hadde imidlertid ikke vært så stor da han var seksten. På den tiden var han høy og hengslete, med skinnende svart hår og dypblå øyne. Når han ikke var klar over at han ble betraktet, hendte det at han virket litt fortapt og veldig sliten, men han motsatte seg enhver form for vennlighet.

–Fortalte han hvordan han hadde drept stefaren? spurte hun.

–Det sa jeg jo. Han… han slo ham.

Til Allies store lettelse tok Beth Ann endelig på seg skjorten igjen. Allie hadde sett mye i løpet av de årene hun hadde jobbet i politiet, men det å ha Beth Anns nakne byste så tett innpå seg og samtidig vite at hun antagelig kom rett fra Clays seng, ble litt vel intimt. I Stillwater ble alt personlig, siden alle kjente alle.

–Sier du at han drepte pastor Barker med sine egne hender? Da han var seksten?

Siden Beth Ann var påkledd igjen, slo Allie på lyset slik at hun kunne få med seg nyansene i den andres ansiktsuttrykk. Lampen var imidlertid for svak til å jage vekk alle skyggene.

–Han er sterk. Du aner ikke hvor sterk han er.

Allie visste hvilket rykte Clay hadde på seg. Mens han gikk på skolen, hadde han brutt en rekke rekorder i vektløfting. Det hadde vært på slutten, etter at han hadde fått litt mer kjøtt på kroppen. Da pastoren forsvant, var han fremdeles en spinkel unggutt.

–Han veide neppe mer enn sytti kilo på det tidspunktet, påpekte hun.

Beth Ann var stille en liten stund.

–Åh, jeg tror at han brukte en baseballkølle, sa hun. –Ja, han brukte en baseballkølle.

Det var et eller annet i dette avhøret som ikke helt stemte, men Allie ville unngå å trekke forhastede slutninger. Hun lot det fortsette litt til. Hvis Beth Ann faktisk fortalte sannheten, noe hun nå hadde begynt å tvile sterkt på, hva hadde pastor Barker i så fall gjort for å få Clay til å gå løs på ham med en baseballkølle? Hadde han blitt for streng? Hadde det blitt for mange regler for dem å følge?

Det var ikke umulig. Allie husket Barker som en særdeles nidkjær predikant, og Clay hadde aldri vært spesielt puritansk. Han hadde alltid likt kvinner og hadde aldri hatt problemer med å få det han ønsket seg. Han hadde også vært involvert i noen slagsmål. Men han var snill mot moren og søstrene. Så vidt hun visste, hadde han ingen problemer med dop eller alkohol.

–Politiet fant aldri noe drapsvåpen, sa hun i håp om å få mer informasjon ut av Beth Ann.

–Han må ha kvittet seg med det.

–Fortalte han deg at han brukte en baseballkølle?

Beth Ann kikket ut av vinduet.

–Nei, men det må han ha gjort.

Allie sukket.

–Når kom Clay med denne tilståelsen?

–For… for et par uker siden.

–Har du fortalt noen om det?

–Nei.

Regnet økte i styrke. Det trommet mot taket på bilen, og Allie kjente lukten av fuktig vegetasjon.

–Moren og faren din? En venninne?

–Jeg har ikke snakket med noen om det. Jeg… jeg var altfor redd for ham.

–Jeg skjønner, sa Allie, men sannheten var at hun ikke skjønte noe som helst. Beth Ann hadde ikke virket det minste redd for Clay da Allie så dem i kirken forrige søndag. Beth Ann hadde tvert imot klamret seg til ham ved enhver anledning, selv om han hele tiden hadde forsøkt å skyve henne vekk. –Og selv om du er redd for ham, dro du ut hit i kveld fordi…

Hun lot ordene bli hengende i luften.

–Jeg elsker ham.

–Men…

–Han angrep meg!

–Hva fikk ham til å gjøre det?

–Vi… kranglet.

Allie sa ingenting. Hun ventet på at Beth Ann skulle fortsette. Hvis en samtale stoppet opp lenge nok, hadde folk en tendens til å fortsette å snakke. Ofte røpet de da mer enn de hadde tenkt.

–Jeg… jeg fortalte ham at jeg var gravid. Han insisterte på at jeg måtte ta abort. Da jeg nektet, begynte han å slå.

Lyset var riktignok litt dårlig, men Allie kunne ikke se annet enn utflytende sminke i Beth Anns ansikt. Det var i hvert fall ikke tegn til blod. Dessuten virket hun roligere mens hun gjenfortalte denne delen av historien. Dette burde jo strengt tatt ha fremkalt de sterkeste følelsene.

–Hvor?

–Der inne.

–Nei, jeg mener hvor slo han deg?

–Overalt! Han ville drepe meg!

Allie kremtet. Hun var ikke sikker på hva hun skulle tro om Clay Montgomery, men han hadde holdt munnen lukket i tjue år. Hun tvilte på at han plutselig overfor en person som Beth Ann ville innrømme at han sto bak en forbrytelse, for så å la henne løpe rett til politiet. Hvis han virkelig hadde ønsket å skade henne, ville hun ikke sittet her nå, like hel, i hans egen innkjørsel. Beth Ann hadde selv fortalt at hun hadde nøklene til sin egen bil. Likevel hadde hun ventet på Allie i stedet for å stikke av fra den truende situasjonen.

–Hvordan klarte du å unnslippe ham?

–Jeg… jeg vet ikke helt. Alt sammen er litt tåkete.

Allie presset leppene sammen. Det var åpenbart bare Clays tilståelse som var helt krystallklar.

Hun fant frem notisblokken og noterte ned alt Beth Ann hadde sagt. Så kikket hun tankefullt ut gjennom vinduet.

–Bli her. Jeg vil gjerne høre hva mr Montgomery har å si. Etterpå kan du bli med inn til byen og avgi en offisiell erklæring. Med mindre du føler behov for å dra innom sykehuset først, la hun til med hånden på dørhåndtaket.

Beth Ann overhørte spørsmålet om å besøke sykehuset.

–En offisiell erklæring?

–Drapsforsøk er ingen liten forbrytelse, miss Cole. Du ønsker vel å anmelde ham?

–Jeg… jeg tror det.

–Du fortalte meg at han angrep deg. At han prøvde å drepe deg.

–Han gjorde det. Se her.

Beth Ann holdt frem armen. Allie så at hun hadde noen skrammer som lignet på kloremerker. Ikke akkurat den typen skader man ville ventet at Clay skulle ha forårsaket. Menn pleide som regel å gå etter ansiktet eller mellomgulvet. Det var imidlertid jobben hennes å dokumentere skadene, for sikkerhets skyld.

–Vi skal ta bilder av det der. Har du noen andre skrammer, kutt eller blåmerker?

–Nei.

–Men han slo deg hvor mange ganger?

–Han slo meg vel ikke så hardt. Han skrapet opp huden min med neglene da jeg prøvde å komme meg unna. Det var mest skremmende.

Det var ganske langt mellom det å komme til å klore noen til å forsøke å drepe vedkommende.

–Hva med tilståelsen hans? Husket du den delen av historien riktig?

–Ja. Selvfølgelig.

Allie hadde sine tvil.

–Er du villig til å sverge på det?

–Kommer han i fengsel hvis jeg gjør det?

–Ville det gledet deg?

–Ikke bare meg. Alle her i byen ville blitt glade.

Allie nølte litt.

–Hvis det du sier er sant, kan han jo risikere å bli fengslet. Men historien din må underbygges av noe mer. Er du i stand til å fremlegge bevis som kan støtte den?

–Som hva da?

–Hvor pastor Barkers lik befinner seg? Hvor bilen hans er? Drapsvåpenet? En signert tilståelse?

–Nei, men Clay fortalte jo at han hadde drept ham. Jeg hørte det med mine egne ører.

Allie trodde ikke et ord av det hun sa. Hun trodde heller ikke at han hadde gått til angrep på Beth Ann. Likevel var det fremdeles best å være litt forsiktig, så hun kalte opp sentralen på radioen for å høre om Hendricks var på vei.

–Jeg fikk ikke tak i ham, sa sentralbordmedarbeideren. –Er du sikker på at jeg ikke skal vekke faren din?

Allie slo av lyset i kupeen og gransket den fredelige gården. Bortsett fra at hun risikerte å bli gjennomvåt, så det ikke ut til å være noen andre farer som truet.

–Nei, det går greit. Hvis du ikke har hørt fra meg i løpet av et kvarters tid, kan du få tak i noen.

–Den er grei.

Allie la på, rettet på pistolbeltet og gikk ut av bilen.

–Bli her og lås dørene.

–Hva skal du si til Clay? spurte Beth Ann.

–Nøyaktig det du fortalte meg.

–Hvorfor det? Han kommer bare til å nekte. Du kan ikke stole på en mann som ham.

Allie svarte ikke. Hun visste at det var mange som gjerne ville sperret Clay inne basert på et så vagt vitneutsagn, men hun var ikke en av dem. Det var sannheten hun var ute etter. Og hun aktet å bruke alt hun hadde av erfaring for å finne den.

